রূপগঞ্জ (বাংলাটাইমস টুয়েন্টিফোর ডটকম) : সোমবার রাতে ঢাকা-সিলেট মহাসড়কের রূপগঞ্জের খাদুন এলাকায় যাত্রীবাহী বাসে দুধর্ষ ডাকাতির ঘটনা ঘটেছে। সংঘবদ্ধ ডাকাতদল নগদ টাকা, মোবাইল সেট ও র্স্বনালংকারসহ ৬ লক্ষাধিক টাকার মালামাল লুট করে নিয়ে যায়। উপজেলার মৈকুলী এলাকার বাসিন্দা ও বাসযাত্রী নুরুজ্জামান জানান, সোমবার রাত সাড়ে ১০ টার দিকে রূপসী বাসষ্টেশন থেকে ঢাকা যাওয়ার উদ্দেশ্যে  ঢাকা-মনোহরদী রুটের একটি সিটিং বাসে ওঠেন। বাসটি খাদুন এলাকায় এলে ৮/১০ জনের ডাকাতদল বিভিন্ন অস্ত্র-সস্ত্রে সজ্জিত হয়ে ড্রাইভারের হাতে ছুরি দিয়ে আঘাত করলে ড্রাইভার বাসটি থামিয়ে দেয়। পরে ডাকাতদল বাসটির ভিতরের সবগুলো লাইট ভেঙ্গে ডাকাতি শুরু করে। এ সময় ডাকাতরা যাত্রীদের কাছ থেকে নগদ ২ লাখ টাকা, ২৫ টি মোবাইল সেট, ৫ ভরি র্স্বনালংকারসহ ৬ লক্ষাধিক টাকার মালামাল দ্রুত লুটে নিয়ে রসুলপুর এলাকার দিকে পালিয়ে যায়। ডাকাতদের এলোপাথারি ছুরিকাঘাতে বাহাউদ্দিন, আলম, সাব্বির, কামাল, দিলু, সামসুদ্দিনসহ ১০ ব্যক্তি আহত হয়েছে। এ ব্যাপারে  রূপগঞ্জ থানার অফিসার ইনচার্জ (ও সি) মজিবর রহমান জানান, ডাকাতির ঘটনা আমার জানা নাই।